નવી જનરેશનને પણ મારે કાનમાં એક વાત ખાસ કહેવી છે કે પેરેન્ટ્સનો વાંક હોય તો પણ તેમની સાથે તમારો વ્યવહાર રિસ્પેક્ટપૂર્ણ રાખજો. તમારી સંસ્કારિતા એમાંથી મહેકી ઊઠશે અને તમારાં સંતાનો તમારા એ ખાનદાનીભર્યા વ્યવહારમાંથી બોધપાઠ લેશે. જે પેરેન્ટ્સને સંતાનો તરફથી રિસ્પેક્ટ મળતું હોય છે તે પેરેન્ટ્સ સંતાનના કોઈ પણ દોષને બિનશરતી રીતે માફ કરી દેતાં હોય છે. પેરેન્ટ્સે તમારા ઉછેર અને જતન માટે જે પરિશ્રમ કર્યો હોય છે, જે ત્યાગ કર્યો હોય છે એના અનુસંધાનમાં તેમની અપેક્ષાઓ જરાય ગેરવાજબી નથી હોતી એવું તમે લાગણીપૂર્વક સમજશો અને સ્વીકારશો તો જનરેશનગેપ પણ લાચાર બની જશે.